ΓΡΑΠΤΗ ΕΡΩΤΗΣΗ E-2498/98

υποβολή: Gerardo Fernández-Albor (PPE) προς την Επιτροπή

(30 Ιουλίου 1998)

Θέμα: Κοινοτική ενίσχυση των τουριστικών επιχειρήσεων που επενδύουν σε τρίτες χώρες

Ένας από τους μείζονες στόχους του κοινοτικού τουριστικού τομέα είναι η διεθνοποίησή του, τόσο για την προσέλκυση τουριστών στην Ευρωπαϊκή Ένωση όσο και για την παροχή υπηρεσιών και την εκμετάλλευση εγκαταστάσεων στο εξωτερικό.

Με τον τρόπο αυτό επιτυγχάνεται, αφενός, η εξαγωγή τεχνολογικής ικανότητας των τουριστικών επιχειρήσεων της Ευρωπαϊκής Ένωσης και, αφετέρου, ενισχύεται η ανάπτυξη πολλών αναπτυσσομένων χωρών, πέραν της παροχής υπηρεσιών στους κοινοτικούς τουρίστες που επισκέπονται τις εν λόγω χώρες.

Θα μπορούσε η Επιτροπή να μας αναφέρει ποιά είναι τα κοινοτικά προγράμματα από τα οποία παρέχεται ενίσχυση στις τουριστικές επιχειρήσεις των κρατών μελών που πραγματοποιούν επενδύσεις σε τρίτες χώρες, ποιά είναι η εμπειρία που διαθέτει σ' αυτόν τον τομέα και τι αλλαγές θεωρεί απαραίτητες για την τόνωση της παρουσίας των κοινοτικών τουριστικών επιχειρήσεων εκτός των συνόρων της Ευρωπαϊκής Ένωσης και ιδιαίτερα στις αναπτυσσόμενες χώρες;

Απάντηση του κ. Παπουτσή εξ ονόματος της Επιτροπής

(15 Οκτωβρίου 1998)

Η Επιτροπή συμμερίζεται την άποψη του αξιότιμου βουλευτή όσον αφορά την αυξανόμενη διεθνοποίηση του τουριστικού φαινομένου στα κράτη μέλη και τη σημαντική συμβολή του στις διεθνείς εμπορικές συναλλαγές, ιδιαίτερα με τις τρίτες χώρες. Πράγματι, ο τουρισμός αντιπροσωπεύει για τα κράτη μέλη το ένα τρίτο των εισαγωγών και εξαγωγών υπηρεσιών, ενώ οι άμεσες επενδύσεις των κοινοτικών επιχειρήσεων στις τρίτες χώρες ανέρχονταν το 1995 σε 4700 εκατ. ECU μόνο για τον κλάδο των ξενοδοχείων και της τροφοδοσίας(1).

Παρόλο που η Κοινότητα δεν διαθέτει κάποιο ειδικό πρόγραμμα για τον τουρισμό για να βοηθήσει τις τουριστικές επενδύσεις των ευρωπαϊκών επιχειρήσεων στις τρίτες χώρες, ορισμένα κοινοτικά προγράμματα και πρωτοβουλίες μπορούν εν προκειμένω να συμβάλουν, π.χ. οι δράσεις που αναλαμβάνονται στο πλαίσιο της νέας ευρωπαϊκής στρατηγικής για πρόσβαση στις αγορές και βελτίωση της διαδικασίας απελευθέρωσης των υπηρεσιών.

Επίσης, στο πλαίσιο των εμπορικών διαπραγματεύσεων, στους κόλπους του Παγκόσμιου Οργανισμού Εμπορίου και ειδικότερα της συμφωνίας σχετικά με τις υπηρεσίες (GATS), η Κοινότητα καταβάλλει προσπάθειες προκειμένου να εξασφαλίσει την ανάληψη δεσμεύσεων όσον αφορά το άνοιγμα της αγοράς των τρίτων χωρών με σκοπό τη βελτίωση των όρων πραγματοποίησης επενδύσεων και συναλλαγών για την ευρωπαϊκή βιομηχανία στον τομέα του τουρισμού.

Στο πλαίσιο των πολιτικών ανάπτυξης και συνεργασίας με τις τρίτες χώρες, τα χρηματοδοτικά μέσα όπως το ECIP, το EBAS και το AL-INVEST μπορούν να προαγάγουν τη διεθνοποίηση των ευρωπαϊκών τουριστικών επιχειρήσεων εκτός Κοινότητας και να διευκολύνουν την εξαγωγή της τεχνογνωσίας τους.

Απολογισμός των βασικών δράσεων που αναλήφθηκαν στο πλαίσιο αυτό και από τις οποίες επωφελήθηκαν οι τουριστικές επιχειρήσεις περιλαμβάνεται στις τελευταίες εκθέσεις για τα κοινοτικά μέτρα που επηρεάζουν τον τουρισμό(2).

(1) Eurostat, Ισοζύγιο Πληρωμών, Τριμηνιαίες Στατιστικές 2-98, σ. 70; European Union Direct Investment - Yearbook 1997, σ. 73. .

(2) COM(97)332 τελικό και ΕΣΛ(97)1419.